תושב ג'דיידה מכר כבן 30 נעצר בחשד שירה הלילה (שישי) לעבר ביתו של ראש המועצה המקומית. בנוסף, תושב המועצה חשוד שהצית מכונית שחנתה סמוך לבית, ותועד שעת מעשה על ידי מצלמות האבטחה במקום. הוא נעצר והיום יובא לדיון בהארכת מעצרו בבית משפט השלום בחיפה.
באירוע אחר, כתב אישום הוגש נגד תושב כפר בענה שאיים כי ינקום על ירי לעבר אביו בן ה-60, שנפצע קשה, לפני כשבוע. הנאשם אמר לקצין משטרה: "אני ארצח את הצד השני ואף אחד לא יוכל לעצור אותי. לא ניידת, לא שוטרים ולא סאוונות של היס"מ".
בשבועיים האחרונים ערכה המשטרה מבצע לאיסוף נשק ואמצעי לחימה במגזר הערבי, בשיתוף פעולה עם יותר מ-80 רשויות מקומיות. עד כה הוחזרו 75 כלי נשק, כ-80 רימוני יד, חומרי נפץ ומטעני חבלה ואלפי כדורים ואמצעי לחימה אחרים. גורמים במשטרה אומרים כי מדובר בעלייה בהיענות במגזר הערבי להחזרת נשק ולשיתוף פעולה עם המשטרה. המבצע הוארך בשבוע.